钦定古今图书集成/明伦汇编/官常典/第204卷 > 裴光廷
## 钦定古今图书集成/明伦汇编/官常典/第204卷 > 裴光廷

按《唐书裴行俭传》：“行俭子光廷，字连城，早孤。母厍狄
氏，有妇德，武后召入宫，为御正，甚见亲宠。光廷由是
累迁太常丞。以武三思婿，坐贬郢州司马。开元中，擢
兵部郎中、鸿胪少卿。性静默，寡交游，虽骤历台省，人
未之许，既而以职业称，议者更推之。元宗有事岱宗，
中书令张说以天子东巡，京师空虚，恐夷狄乘间窃”
发，议欲加兵守边，召光廷与谋，对曰：“封禅者，所以告
成功也。夫成功者，德无不被，人无不安，万国无不怀。
今将告成而惧夷狄，非昭德也；大兴力役，用备不虞非安人也；方谋会同，而阻戎心，非怀远也。此三者，名
实乖矣。且诸蕃，突厥为大，贽币往来，愿修和好有年
矣，若遣一使，召其大臣使赴行在，必欣然应命。突厥
受诏，则诸蕃君长必相率而来，我偃旗息鼓，不复事
矣。”说曰：“善，吾所不及。”因奏用其策，突厥果遣使来朝。
东封还，迁兵部侍郎。久之，拜中书侍郎、同中书门下
平章事、兼御史大夫，迁黄门侍郎，拜侍中，兼吏部尚
书、弘文馆学士。撰《瑶山往则》《维城前轨》二篇献之，手
制褒美。诏皇太子、诸王于光顺门见光廷，谢所以规
讽意。光廷又引寿安丞李融、拾遗张琪、著作佐郎司
马利宾直弘文馆，撰续《春秋经传》。自战国讫隋，表请
天子修经，光廷等作传，书久不就。时有建言唐应为
“金德”者，中书令萧嵩请百官普议，光廷以唐《符命表》
著天下久矣，不可改，亟奏罢之。二十年，封正平县男。
初，知星者言上象变不利，大臣请禳之，光廷曰：“使祸
可禳而去，则福可祝而来也。”论者以为知命。卒，年五
十八，赠太师。初，吏部求人，不以资考为限，所奖拔惟
其才，往往得俊乂任之，士亦自奋。其后士人猥众，专
务趋竞，铨品枉桡。光廷惩之，因行俭长名榜，乃为《循
资格》，无贤不肖，一据资考配拟，又促选限尽正月任。
门下省主事阎麟之专主过官，凡麟之裁定，光廷辄
然可，时语曰：“麟之口，光廷手。”素与萧嵩轻重不平，及
卒，嵩奏一切罢之。光廷所引，尽斥外官。博士孙琬以
其用循资格，非奖劝之谊，谥曰克平，时以为希嵩意。
帝闻，特赐谥曰忠宪，诏中书令张九龄文其碑。